
Til REDAKSJONEN
Ketil Lyng går av som administrerende direktør

Administrerende direktør i Byggenæringens Landsforening (BNL), Ketil Lyng, har informert landsforeningens styre om at han ønsker å fratre stillingen. Ketil Lyng vil i en periode fremover være tilgjengelig for BNL som seniorrådgiver knyttet til prosjektoppgaver.

· Det har vært en interessant og krevende tid for næringen og BNL de seneste årene. Som interesseorganisasjon for en av landets største næringer, har BNL bidratt til å befeste næringens posisjon som en viktig samfunnsaktør og verdiskaper. Det er jeg fornøyd med. Samtidig er det riktig og naturlig for meg å ta dette valget nå. Jeg føler det er riktig at nye krefter leder BNL fremover, sier Ketil Lyng. 

Styrets leder, Jan Halstensen, har forståelse for det valget Ketil Lyng nå har tatt og berømmer den innsatsen som han lar lagt ned til beste for BNL, bransjeforeningene, medlemsbedrifter og byggenæringen som helhet. 

· Ketil Lyng har ledet BNL i en krevende tid og fått gjennomført mye, både politisk og organisasjonsmessig. Samtidig som han har vært en profilert leder, har han vært lyttende og lagt avgjørende vekt på å representere, på en samlende måte, de mange og forskjellige utfordringer som BNLs bransjeforeninger og medlemsbedrifter står overfor, sier Jan Halstensen. 

Jan Halstensen opplyser at styret nå vil starte arbeidet med å finne Ketil Lyngs etterfølger. Arne Skjelle, mangeårig leder av Byggevareindustrien, og som nå er konstituert leder av BNL, fortsetter inntil denne prosessen er avsluttet. 

